বস্তিতে কাউন্সিলরের প্রতিনিধিরা ঢুকলেই মুখে হাসির রেখা ফুটে ওঠে ওদের। কারণ, ভবানীপুরের রূপনারায়ণ নন্দন লেনে বস্তির কিশোর-কিশোরীরা জানে, উন্নয়নমূলক কাজের অগ্রগতি পরিদর্শনে বস্তিতে এলে কাউন্সিলরের প্রতিনিধিরা নিয়ে আসেন লজেন্স আর চকলেট।
ভবানীপুরের রূপনারায়ণ নন্দন লেন সংলগ্ন এলাকায় রয়েছে একাধিক বস্তি। এলাকাটি কলকাতা পুরসভার ৭১ নম্বর ওয়ার্ডের অন্তর্গত। স্থানীয় তৃণমূল কাউন্সিলর পাপিয়া সিংহ জানিয়েছেন, বস্তি উন্নয়নে এলাকায় প্রচুর কাজ হয়েছে এবং হচ্ছে। সেইসব কাজের অগ্রগতি নিয়মিত পর্যবেক্ষণ করা হয়। কাউন্সিলরের পাশাপাশি, উন্নয়নমূলক কাজ পর্যবেক্ষণ করেন ৭১ নম্বর ওয়ার্ডের তৃণমূল সভাপতি তথা পাপিয়ার স্বামী বাবুল সিংহও। তাঁর কথায়, ‘‘আমরা বস্তিতে কাজের তদারকিকে গেলে বাচ্চাদের জন্য লজেন্স আর চকলেট নিয়ে যাই। ওরা খুব খুশি হয়। ওদের মুখে একটু হাসি দেখতে পেলে মন আনন্দে ভরে ওঠে।’’
প্রতি বৃহস্পতিবার রূপনারায়ণ বস্তিতে আসেন কাউন্সিলরের প্রতিনিধিরা। সপ্তাহের ওই দিনটার জন্য অধীর আগ্রহে অপেক্ষা করে থাকে বস্তির কিশোর প্রেম সিংহ। তার কথায়, ‘‘প্রতি বৃহস্পতিবারই আমরা লজেন্স পাই। যাঁরা বস্তিতে কাজ দেখতে আসেন, তাঁরা বাবা-মায়ের সঙ্গে কথা বলেন। আর আমাদের জন্য নিয়ে আসেন নানা ধরনের চকলেট।’’ ওই বস্তির বাসিন্দা সৃষ্টি সিংহের কথায়, ‘‘আমরা কখনও স্কুলে থাকলে ফিরে এসে দেখি বা়ড়িতে লজেন্স, চকলেট রয়েছে।’’ কাউন্সিলর-ঘনিষ্ঠদের দাবি, অন্য কিছু নয়, এটা আসলে ভালবাসার টান।
বস্তি উন্নয়নে সোশ্যাল মিডিয়াকেও হাতিয়ার করেছেন কাউন্সিলর। বস্তিতে পরিদর্শনে গিয়ে কাউন্সিলরের প্রতিনিধিরা মানুষের অভাব অভিযোগ শুনে তা মোবাইল ক্যামেরাবন্দি রাখেন। পরে সেগুলি আপলোড করা হয় ফেসবুক-সহ বিভিন্ন সোশ্যাল মিডিয়ায়। সেখানে মানুষ নানা প্রতিক্রিয়া দেন। সমালোচনা করেন। কাউন্সিলর জানিয়েছেন, বস্তি উন্নয়নে সোশ্যাল মিডিয়া ব্যবহার করার সুফল মিলছে। কোন এলাকায় কী কী উন্নয়নমূলক কাজ বাকি রয়েছে, মানুষ তা সোশ্যাল মিডিয়ায় জানাচ্ছেন।
রূপনারায়ণ নন্দন লেন-সহ সংলগ্ন বস্তির শিশুদের বক্তব্য, তাদের কাছে কাউন্সিলরের প্রতিনিধিরা সান্তা ক্লজেরই আরেক নাম। বছরে একদিন নয়। উপহার মেলে সারা বছর।